初三日水長二丈早行
作者：方回
朝代：宋

paragraphs: 夜聞舟人呼，江水溢二丈。
岸薪隨波流，救者何擾攘。
亥子十月交，地氣不當上。
十日柱礎汗，蠅蚊鬨帷幌。
此時肯爲雪，豈不兆豐穰。
積熱化滂沱，傾空瀉盆盎。
前夕適醉卧，不省船背響。
濤聲撼醒枕，於茲發孤想。
炎方節候乖，病叟體膚癢。
遑遑欲何之，曷日中園仰。
星斗猶粲然，曉征發雙槳。
起視所泊處，餘燈煜莽蒼。